|  |
| --- |
| Dokument oprettet 03. oktober 2023 / kft\_dh  Sag 10-2022-00754 – Dok. 628953 |

# Referat af forretningsudvalgsmøde den 10. oktober 2023

**Til stede:** Thorkild Olesen (punkt 6-13), Sif Holst, Lars Ahlburg, Anni Sørensen, Kathe B. Johansen, Pia Allerslev, Katrine Mandrup Tang, Jesper Kejlhof (punkt 3), Nadja Hedegaard Andersen (punkt 6) og Mette Søndergaard Pedersen (referent).

1. Godkendelse af dagsorden

Dagsordenen blev godkendt.

2. Opfølgning på FU-møde den 30. august 2023

Der var ingen bemærkninger.

3. 1. behandling af budget 2024 for DH

Udkast til budget for DH 2024 er udarbejdet med udgangspunkt i budget 2023 og i overensstemmelse med repræsentantskabets beslutning om at nedbringe den positive egenkapital. Budgettet viser et underskud på 658.000 kr.

Forretningsudvalget godkendte udkast til budget for DH 2024 med en præcisering af noter på det internationale område. Herefter sendes budgettet i høring hos medlemsorganisationerne med henblik på endelig godkendelse på forretningsudvalgets møde den 4. december 2023.

4. Udkast til Arbejdsprogram for 2024

Udmøntningen af DH’s strategi- og handlingsplan 2022-25 sker i årlige arbejdsprogrammer, der konkretiserer og prioriterer indsatserne i handlingsplanen i forhold til den politiske dagsorden og aktuelle indflydelsesmuligheder.

Forretningsudvalget godkendte udkast til arbejdsprogram med tilføjelse af indsats ifm. valg til Europa-Parlamentet den 9. juni 2024, samt at der i optakten til Kommunalvalg 2025 også tilføjes indsats ifm. valg til regionsrådene. Arbejdsprogrammets endelige godkendelse sker på forretningsudvalgets møde den 4. december 2023, idet endelig godkendelse af budget for DH 2023 ligger til grund for det samlede arbejdsprogram.

5. DH’s Globale Handicapprogram: Strategisk oplæg og budget 2024

DH’s Globale Handicapprogram finansieres via en årlig bevilling på Finansloven på 43,5 mio. kr. under Udenrigsministeriet og forvaltes af DH. Til at understøtte udmøntningen af bevillingen udarbejder DH hvert år et strategisk oplæg og budget for det kommende år til Udenrigsministeriets godkendelse.

Forretningsudvalget godkendte strategisk oplæg og budget 2024 for DH’s Globale Handicapprogram.

6. Udkast til DH’s tilgængelighedspolitik

Forretningsudvalget drøftede udkast til politik for universelt design og tilgængelighed, der er blevet til med inddragelse af medlemsorganisationer, DH-afdelinger, forretningsudvalget og eksterne aktører på området.

Forretningsudvalget gav udtryk for overordnet tilfredshed med udkastet og bemærkede samtidig, at der på baggrund af de indkomne input er en vægtning af den fysiske tilgængelighed, og det blev derfor efterspurgt at indhente flere konkrete input fra medlemsorganisationerne på området for kognitiv tilgængelighed.

Forretningsudvalgets bemærkninger tages med i den videre proces, hvor politikken sendes i høring hos medlemsorganisationerne, hvorefter den kommer til endelig godkendelse på forretningsudvalgsmødet den 4. december 2023.

7. Aktuel politisk drøftelse (fast punkt uden sagsfremstilling)

Forretningsudvalget drøftede den aktuelle politiske situation; bl.a. regeringens tanker på inklusionsområdet og det igangværende ”Sammen om handicap”-initiativ. Beskæftigelsesområdet blev også drøftet, ligesom den aktuelle debat om aktiv dødshjælp blev vendt.

8. Udviklingsplan for Brugerservice

Som en del af Arbejdsprogram 2023 er der lavet en udviklingsplan for Brugerservice, der samler op på de udviklingstiltag, der er igangsat, og de kommende initiativer og aktiviteter. Der er bl.a. fokus på et fremtidssikret system og tilgængelighed i brugerfladen for ansøgere.

Forretningsudvalget tog orienteringen til efterretning.

9. Danskernes syn på handicap

Forretningsudvalget fik en orientering om en befolkningsundersøgelse om danskernes kendskab og holdning til mennesker med handicap. Undersøgelsen er blevet til i samarbejde mellem DH og Det Centrale Handicapråd. Undersøgelsens resulter offentliggøres forud for DH’s repræsentantskabsmøde.

Forretningsudvalget tog orienteringen til efterretning.

10. Siden sidst fra DH’s formand og næstformand

Der blev givet en kort orientering om hhv. formandens og næstformandens deltagelse i forskellige møder og arrangementer m.m. siden sidste FU-møde.

Forretningsudvalget tog orienteringen til efterretning.

11. Korte orienteringer fra DH’s sekretariat

Der blev givet korte orienteringer om aktuelle sager i DH’s sekretariat.

Forretningsudvalget tog orienteringen til efterretning.

12. Næste møde

Næste møde i forretningsudvalget er mandag den 4. december, kl. 12.30-16.00. Mødet holdes fysisk i Handicaporganisationernes Hus.

13. Evt.

Kathe Johansen fra Autismeforeningen genopstiller ikke ved det kommende repræsentantskabsmøde, og DH’s formand takkede hende for et godt samarbejde i DH’s forretningsudvalg.